Þrjú umferðaróhöpp hafa orðið það sem af er degi í umdæmi lögreglunnar í Borgarnesi . Þetta kemur fram á fréttavefnum mbl.is . Í morgun fór sendibíll út í skurð undir Hafnarfjalli og sagðist bílstjórinn hafa blindast af ljósum bíls sem hann mætti . Skömmu fyrir hádegi ók ökumaður fólksbíls á ljósastaur við Bifröst og urðu miklar skemmdir á bílnum . Hálka var í Norðurárdal . Framhjól datt síðan undan litlum jeppa á þjóðveginum skammt frá Svignaskarði um klukkan 14 . Ökumanni tókst að halda bílnum á veginum og stöðvaðist hann úti í vegarkanti . Að sögn lögreglunnar í Borgarnesi voru 6 ökumenn stöðvaðir fyrir hraðakstur í dag .